Liewe Grondslagfase-mamma – hier is wat jy moet doen - Skoleondersteuningsentrum
Hoof van die AGV: SOS
"My fellow South Africans" laat my keel toe trek. Dit is nie as gevolg van die virus nie, maar as gevolg van die aankondiging: "Schools will start on 15 February." 'n Luide gejuig klink uit my tiener se kamer op. Die vreugde duur net oomblikke, want die besef dat hy sy maats nog later gaan sien, dring skielik tot hom deur.
Vir 'n onderwyser is die aankondiging slegte nuus en vir 'n grondslagfase-ouer (spesifiek ons ma's) is dit 'n ramp. Jou graadeentjie wag al sedert Desember om die nuwe uitdraaikryte oop te maak. Die Pritt-buisie brand 'n gat in die penneblik en die klei moet bevoel word. "Ek kyk net of dit nog sag is", is die verweer.
Die groot opgewondenheid en die slapies wat afgetel word hang soos 'n dag-oue partytjieballon aan die deur. Alles word weer weggepak en Ma se angsvlakke styg.
As ervare grondslagfase-juffrou, wil ek sê: Grondslagfase-ouers kan ontspan. Dit is normaal om vrese te hê, omdat die skool eers drie weke later open, maar wees gerus, jou kind is in die beste hande van die onderwysprofessie. Grondslagfase-juffrouens is uiters bekwaam en die meeste van hulle beskik oor jarelange ondervinding.
Hierdie juffrouens was reeds op 15 Desember gereed vir hulle nuwe haasbekkies. Alles in hulle klasse is gereed. Jou kind se naam is reeds op 'n tafel, teen die verjaarsdagmuur, op 'n skrif of op 'n roomysbak aangebring. Sy het die weke wat verlore is, gaan herbeplan, sodat die kurrikulum volledig aangebied gaan word. Sy is 'n spesialis op haar gebied en weet presies wat haar nou te doen staan.
Jou Graad 1-kind beleef nie angs omdat hy nie skool toe kan gaan nie. Hy ervaar teleurstelling omdat hy nie sy nuwe skooluniform kan aantrek óf sy nuwe tas kan sleep óf sy nuwe Pritt-buisie kan gebruik nie. Indien hy angstig is, kan dit van jou as ouer afkomstig wees, omdat jy dit onwetend op jou kinders oordra. Haal drie keer asem … as jy nog bekommerd is dat jou kind sal agterraak, kan jy die volgende dinge doen totdat die skole open:
Sluit by die Wolkskool aan en laat jou Graad 2-kind die Graad 1-inhoud se laaste 3 weke se Slimboeke doen. Doen ook die assesseringstaak en herroep so sy kennis van die vorige jaar. Sy nuwe juffrou sal dit baie waardeer. Doen ook dieselfde indien jy 'n Graad 3-kind het. Hulle kan weer Graad 2 se inhoud hersien. Die Wolkskool is 'n fantastiese platform wat die hele jaar benut kan word.
Nuwe graad 1-maats moet nie nou al wegspring en Graad 1-werk aanpak nie. Dit is 'n gespesialiseerde graad en die juffrouens sal vir seker nie iets belangriks uitlaat nie. Daar is nog 187 van die 200 skooldae oor. Dit is genoeg tyd om álles te leer.